NVG moet sê oor korrupsie tydens pandemie, eis DA | Netwerk24
Deur Sarel van der Walt 11 Mei 2020 18:29
Die DA het adv. Shamila Batohi, nasionale direkteur van openbare vervolging, en die nasionale vervolgingsgesag (NVG) gevra om dringend terugvoering te gee oor die status en vordering wat sy spesiale Covid-19-teenkorrupsie-eenhede maak.
Glynnis Breytenbach, die DA se woordvoerder oor justisie en korrektiewe dienste, sê in 'n verklaring toe pres. Cyril Ramaphosa die nasionale staat van inperking op 23 Maart aangekondig het, het hy die bestaan van dié eenhede aangekondig om dié wat hulle tydens die inperking skuldig maak aan korrupte aktiwiteite te laat boet.
Tot nou toe was daar nog geen vorderingsverslae van die NVG hieroor nie.
Volgens Breytenbach het Ramaphosa toe die versekering gegee dat streng opgetree sal word teen enigiemand wat korrup optree of hulle aan buitensporige winsbejag skuldig maak.
Sy sê die DA is veral bekommerd oor die moontlike korrupsie met die verspreiding van kospakkies. Verskeie voorvalle in dié verband, waarby mense in openbare poste soos stadsraadslede na bewering betrokke is, is al aangemeld.
Die Grondwet bepaal niemand mag inmeng by die werkinge van die staatsdienskommissie nie.
Vrydag moes Senzo Mchunu vinnig vure doodslaan nadat sy departement die vorige dag aan die parlementêre komitee gesê het Ramaphosa en die nasionale Covid-19-bevelsraad beskou die staatsdienskommissie – wat 'n oog moet hou oor moontlike korrupsie in die staatsdiens – nie as 'n noodsaaklike diens nie.
Hy het gesê dit is nié die geval nie en die staatsdienskommissie word wel as 'n noodsaaklike diens beskou.
Die organisasie Corruption Watch het vroeër gewaarsku die massiewe hulppakket van R500 miljard wat Ramaphosa onlangs aangekondig het, kan 'n teelaarde vir korrupsie wees.
Die organisasie wil ook hê daar moet groter deursigtigheid oor die verspreiding van hulp en kos aan behoeftiges wees.
Hy sê daar is baie tekens van korrupsie en wanbestuur hiermee.
Die kantoor van Kimi Makwetu, ouditeur-generaal (OG), het by navraag aan Netwerk24 gesê die OG is kragtens wet daarop geregtig om die boeke na te gaan van enige instelling of entiteit wat belastingbetalersgeld van die nasionale tesourie ontvang.
Bulelwa Makeke, woordvoerder van die NVG, het laat Maandagaand gesê die interdepartementele groep belas met justisie, misdaadvoorkoming en veiligheid, waarvan die NVG en die direktoraat vir prioriteitsmisdaadondersoeke deel is, oorweeg tans om 'n omvattende verklaring te doen.
Meer oor: Nasionale Vervolgingsgesag | Da | Nvg | Glynnis Breytenbach | Cyril Ramaphosa | Shamila Batohi | Koronavirus | Pandemie | Korrupsie